K o m u n i k é

Vláda Slovenskej republiky na svojom zasadnutí dňa .... 2007 prerokovala a schválila aktualizáciu Konvergenčného programu SR do roku 2010 (KP). Materiál vypracovalo MF SR v súlade s Plánom hlavných úloh MF SR a Plánom práce vlády SR na rok 2007. Dokument má pre vládu SR záväzný charakter a jeho plnenie vyhodnocuje Rada EU na základe hodnotenia Európskej komisie (EK) a Hospodárskeho a finančného výboru.
V Konvergenčnom programe sú v súlade s hospodárskou politikou vlády konkretizované ciele v troch  oblastiach – fiškálnej, menovej a v oblasti štrukturálnych politík. Dôraz sa pritom kladie na dosiahnutie všetkých nevyhnutných kritérií pre úspešné hodnotenie pripravenosti SR prijať jednotnú menu euro od 1. januára 2009 a stať sa plnohodnotným členom eurozóny. Stratou nástrojov vlastnej menovej politiky po vstupe SR do eurozóny sa zvyšujú požiadavky na účinnosť a zladenosť ostatných politík a trhov – najmä na stabilizačnú funkciu fiškálnej politiky, flexibilitu trhu práce a silu finančného trhu, ale aj mobilizáciu sektorových politík zvyšujúcich konkurencieschopnosť a stabilitu ekonomiky SR. 
Aktuálny KP SR potvrdzuje záväzné strednodobé ciele a postupy uvedené v predchádzajúcich aktualizáciách KP, ktorými chce vláda SR zabezpečiť makroekonomickú stabilitu a udržateľný vývoj pozície verejných financií. V súlade so všeobecnými usmerneniami EK program stanovuje v súčasnej etape pozitívneho makroekonomického vývoja fiškálne ciele na ambicióznejších úrovniach. V roku 2007 sa zníži deficit verejnej správy na úroveň 2,5% HDP vrátane vplyvu dôchodkovej reformy (oproti rozpočtovanej hodnote 2,9%) a do roku 2010 sa predpokladá zníženie štrukturálneho deficitu – t.j. deficit očistený od vplyvu ekonomického cyklu a jednorazových efektov – na úroveň 0,8% HDP oproti pôvodnej hodnote 0,9%. Pritom by mala byť zabezpečená aj dlhodobo udržateľná pozícia verejných financií z hľadiska vplyvu demografického vývoja. Vláda považuje znižovanie fiškálneho deficitu za dôležité nielen z pohľadu konvergenčných kritérií a pravidiel revidovaného Paktu stability a rastu, ale najmä z dôvodu zabezpečenia makroekonomickej stability a dosiahnutia dlhodobej udržateľnosti verejných financií.